text: Guldregn over Gulddreng
  03 februar 2017 kl. 07.47
  Torsdag vandt hit-smeden Gulddreng to priser ved Zulu Awards 2017, der løb af stablen på Oslo Båden. 
  22-årige Malthe Ebert kommer oprindeligt fra Vejle. Det seneste år har han under navnet ’Gulddreng’ toppet hitlisterne med hit på hit og surfet på en bølge af succes.
  Torsdag aften var der igen succes på menuen for Gulddreng, da han gik ombord på Oslobåden til Zulu Awards.  Her vandt han både prisen for Årets nye navn og Årets hit med sangen ’Model’.
  - Hvor er det sindssygt at stå her foran alle jer. I er her alle sammen. Jeg er vild med det. Tusind tak til alle mine fans, sagde Guldreng, da han modtog prisen som "Årets nye Navn".
  Gulddreng var ikke kun på scenen for at modtage priser, undervejs i showet optrådte han med et medley af egne sange.
  Søndag kan du se Zulu Awards fra klokken 20:25 på TV2 Zulu.
  